
I.
 Charakteristika

      
Záchranné práce pod vodnou hladinou sa vykonávajú za účelom vyhľadania utopených osôb a rôznych predmetov alebo odstránenia zátarás a prekážok            na tokoch, ktoré by mohli spôsobiť záplavy.

II.

 Úlohy a postup činnosti

      
Príslušníci určení na záchranu pod  vodnou hladinou musia mať okrem vedúceho potápača najmenej  troch potápačov.

Postup pri hľadaní utopeného alebo predmetov

1.  Veliteľ zásahu rozhoduje

     a)   o spôsobe riadenia činnosti príslušníkov,
b)  o zabezpečení vykonania prieskumu a na základe zistených skutočností  o mieste a o spôsobe záchrany,
c) o určení vedúceho potápača s kvalifikáciou najmenej P**, ktorý bude organizovať povrchové zabezpečenie akcie a činnosť potápačov pod vodou,
d) o určení pohotovostného vozidla s vodičom, ktorý musí poznať cestu do najbližšieho zdravotníckeho zariadenia, kde sa nachádza pretlaková (hyperbarická) komora,
e) o zabezpečení miesta akcie pred nepovolanými osobami,
f) o zabezpečení vhodného priestoru na odpočinok a v chladnom počasí aj o zabezpečení zohriatia potápačov v bezprostrednej blízkosti potápačskej akcie,
g) o spolupráci s Policajným zborom,  zdravotnou službou a v prípade potreby aj so správcom vodného toku alebo vodnej nádrže,
h) o zabezpečení spojenia s operačným strediskom zboru; zároveň priebežne informuje o postupe záchranných prác.
2.  Vedúci potápač 
     a) 
organizuje zabezpečenie akcie na povrchu, riadi činnosť potápačov pod vodou, oboznamuje potápačov s  miestnymi podmienkami                              a s nebezpečenstvami, ktoré ich môžu ohroziť,
     b)  v prípade, ak nemá miestne znalosti, nariaďuje prieskumný ponor na zistenie viditeľnosti, hĺbky, teploty vody a prúdov podľa bezpečnostných smerníc,
     c)  určuje materiálno-technické vybavenie, ktoré sa bude používať pri potápačskej akcii,
d) určuje a sleduje postup vykonania potápačskej akcie,
e) určuje istiaceho potápača alebo istiacich potápačov,
f) dojednáva signály, ktoré sa budú používať počas potápačskej akcie,
g) určuje v prípade potreby navádzača a ďalších príslušníkov na zaistenie bezpečnosti akcie,
h) určuje smer vyhľadávania, zapisuje zásobu vzduchu v tlakových nádobách potápačov, ktorí sa pripravujú na ponor,
i) zapisuje pri vynorení potápača alebo potápačov čas vynorenia a zostatok vzduchu v tlakových nádobách,
j) sleduje pri opakovaných zostupoch čas oddychu medzi jednotlivými zostupmi a plánuje v závislosti od dĺžky pobytu pod vodou a hĺbky ďalšie zostupy,
k) neustále sleduje pohyb a čas pobytu potápačov pod vodou; lodné motory sa po ponorení potápačov pod hladinu vody môžu používať len na nevyhnutný čas takým spôsobom, aby nebola ohrozená bezpečnosť potápača alebo potápačov pod vodou,
l) zabezpečuje dodržiavanie nariadenia ministra vnútra Slovenskej republiky          č. 56/2003 o potápačskej činnosti v Hasičskom a záchrannom zbore.
3.  Potápač-záchranár 
     a)  označuje bójkou miesto potápačskej akcie,
b) kontroluje kompletnosť a bezchybnosť potápačského výstroja podľa bezpečnostných smerníc,
c) opakuje určené signály a dohodnuté signály,
d) vykonáva na pokyn vedúceho potápača  ponor.

4.  Príslušník-navádzač 
     a)  drží nepretržite signálnu šnúru,
b) sleduje situáciu v okolí a oznamuje vedúcemu potápačovi skutočnosti, ktoré môžu ohroziť potápača alebo potápačov pod vodou.

5.   Priebeh záchrannej akcie pod vodou:

      a)  počas vyhľadávania v skupine musia potápači o sebe vedieť,
b) ak dôjde k strate partnera, hľadanie sa obmedzí na dobu cca 30 sekúnd              a potápači vystúpia na hladinu,
c) skupina s troma a s viacerými potápačmi musí byť navzájom istená spojovacím lanom,
d) pri viditeľnosti pod vodou menej ako 2 m musia potápači použiť spojovací úväz,
e) v prípade potápania pod ľadom môžu zostúpiť najmenej dvaja potápači tak, že prvý potápač je pripútaný k signálnemu lanu a druhý potápač je spojený spojovacím úväzom s prvým potápačom,
f) ak je pri potápačskej akcii nasadených viac skupín, každá skupina musí byť istená signálnym lanom alebo bójkou,
g) pri potápačskej akcii na tečúcej vode musia byť potápači istení signálnym lanom,
h) v prípade nájdenia utopeného alebo hľadaného predmetu sa lano určené na tento účel priviaže na utopeného alebo predmet tak, aby sa pri vyťahovaní neuvoľnilo,
i) utopené osoby alebo predmety väčších rozmerov potápač nezdvíha,
j) pri potápačských akciách v súvislosti s kriminalisticko-relevantnými udalosťami potápač alebo potápači sledujú aj ďalšie okolnosti podľa pokynov polície.

6.  Ukončenie akcie a odchod na základňu:

     a)  pri opakovaných zostupoch alebo dekompresných zostupoch musí potápač alebo potápači zostať najmenej šesť hodín v kontakte s lekárom alebo            s vedúcim potápačom a 24 hodín nesmie meniť nadmorskú výšku svojho pobytu o viac ako 300 m, letieť lietadlom, vrtuľníkom a podobne; obdobné opatrenia treba zabezpečiť po akútnych výstupoch a mimoriadnych udalostiach,
b) vedúci potápač nahlási veliteľovi zásahu ukončenie alebo prerušenie potápačskej akcie,
c) po ukončení zásahu a návrate na základňu zasahujúci potápači vykonajú hygienickú očistu a zdravotnú očistu.

III.
Očakávané zvláštnosti
Komplikácie pri záchrane z pod vodnej hladiny môže spôsobiť
a) veľká psychická záťaž a fyzická záťaž a vyčerpanosť záchranárov,

b) malá viditeľnosť pod vodnou hladinou a nízka teplota vody,

c) veľké a slabo viditeľné plávajúce predmety pod hladinou,

d) ostré vyčnievajúce predmety z dna, brehov a hľadaných predmetov,

e) nebezpečenstvo vyplývajúce z druhu udalosti a z charakteru priestoru, odkiaľ treba  zachraňovať osoby, zvieratá a materiál (strhnutie vodným prúdom, strata orientácie, malá viditeľnosť pod vodnou hladinou, podchladenie organizmu            a podobne).

